કંઈક આવી જ વાત ભારતીય સિનેમાના ઈતિહાસમાં ક્યારેક બનતી રહે છે. નિમ્ન કક્ષાના સંવાદો, ઉત્તેજક દ્રશ્યો અને મારફાડથી ભરેલા ચલચિત્રો વચ્ચે જ્યારે એક સુંદર જીવનપ્રેરક ફિલ્મ બને છે ત્યારે જાણે લોકહૃદયમાં મંદ થતી પ્રેમ અને લાગણીની ગંગા લોકોની આંખોમાંથી પુન: પ્રચંડ વેગથી વહેવા માંડે છે. પ્રેક્ષકો જ્યારે ફિલ્મ જોઈને ભીની આંખે થિયેટરની બહાર નીકળે તેવી ફિલ્મો ઘણા સમયે એકાદ બનતી હોય છે. જી હા, આ વાત તાજેતરમાં જ રિલિઝ થયેલી ‘તારે જમીન પર….’ મૂવીની છે. અનેક પ્રકારના માર્કેટિંગ કર્યા બાદ પણ મોટી ફિલ્મો સફળ નથી થઈ શકતી, તેની સામે સાવ સાદી સીધી સરળભાષામાં જીવનનો સંદેશો આપતું આ ચલચિત્ર સામાન્ય માનવીની સંવેદનાનો સીધો સ્પર્શ કરે છે.